钦定古今图书集成/明伦汇编/宫闱典/第085卷 > 临淮公主 下嫁王莹
## 钦定古今图书集成/明伦汇编/宫闱典/第085卷 > 临淮公主 下嫁王莹

按《南史王诞传》：诞兄子偃，偃子藻，藻弟懋。懋子莹，字
奉光，选尚宋临淮公主，拜驸马都尉，累迁义兴太守，
代谢超宗。超宗去郡，与莹交恶，还都就懋求书，属莹
求一吏曰：“丈人一旨，如汤浇雪耳。”及至，莹答旨，以公
吏不可。超宗往懋处，对诸宾谓懋曰：“汤定不可浇雪。”
懋面洞赤，唯大耻愧。懋后往超宗处，设精白䱒，美鲊
麞。𦘪懋问：“那得佳味？”超宗诡言义兴始见饷，阳惊曰：
“丈人岂应不得邪？”懋大愤，言于朝廷，称莹供养不足，
坐失郡废弃久之。后历侍中、东阳太守，以居郡有惠
政，迁吴兴太守。齐明帝勤忧庶政，莹频处二郡，皆有
能名。还为中领军、随王长史，意不平，改为太子詹事、
中领军。永元初，政由群小，莹守职而已，不能有所是
非。及尚书令徐孝嗣诛，莹颇综朝政，启取孝嗣所居
宅，及取孝嗣封名枝江县侯，以为已封。从弟亮谓曰：
“此非盛德也。”莹怒曰：“我昔从东度为吴兴，束身登岸。
徐时为宰相，不能见知，相用为领军长史。今住其宅，
差无多惭。”时人咸谓失德。亮既当朝，于莹素虽不善，
时欲引与同事。迁尚书左仆射，未拜，会护军崔惠景
自京口奉江夏王内向。莹拒惠景于湖头。众败，莹赴
水乘舫入乐游，因得还台城。惠景败，莹还居领军府。
梁武兵至，复假节、都督宫城诸军事。建康平，莹乃以
宅还徐氏。初，为武帝相国左长史，及践阼，封建城县
公，累迁尚书令。莹性清慎，帝深善之。时有猛兽入郭，
上意不悦，以问群臣，群臣莫对。莹在御筵，乃敛板答
曰：“昔击石拊石，百兽率舞。陛下膺箓御图，虎象来格。”
帝大悦，众咸服焉。十五年，位左光禄大夫、开府仪同
三司、丹阳尹。既为公，须开黄阁，宅前促欲买南邻朱
侃半宅，侃惧见侵，货得钱百万，莹乃回阁向东。时人
为之语曰：“欲向南，钱可贪。遂向东，为黄铜。”及将拜，印
工铸印六铸而龟六毁，及成，头空不实，补而用之。居
职六日，暴疾薨。谥曰“静恭”，少子实嗣。